钦定古今图书集成/明伦汇编/官常典/第754卷 > 南居益
## 钦定古今图书集成/明伦汇编/官常典/第754卷 > 南居益

按《明外史》本传：“居益，字思受，渭南人，尚书企仲族子，
师仲从子也。曾祖从吉与曾伯祖大吉皆进士，两人
子姓科第相继。企仲，大吉孙，万历八年进士。以祖母
年高，请终养，为张居正所恶，下抚按勘问。祖母既没，
授刑部主事，客寓赀。其家夫妇并没，企仲呼其子还
之。吏部尚书孙丕扬以为贤，调为己属。历文选郎，擢”
太仆少卿，进太仆卿。三十年，帝以疾诏免矿税，释系
囚，录建言贬斥诸臣。既而悔之，命矿税如故，馀所司
议行。吏、刑二部尚书李戴、萧大亨迟数日未奏。企仲
请亟罢二人，而敕二部亟如诏奉行。帝大恚，传谕亟
停二事，落企仲一官。给事中萧近高，御史李培、余懋
衡亦请信明诏。帝益怒，并夺其俸，且命益重。前贬谪
官邹元标等罚，欲以钳言者。诸阁臣力争乃止。而给
事中张凤翔迎帝意，劾“企仲为吏部时尝挤同官武
之望，故假建言博名”，遂削籍。天启初，起太常卿，累迁
南京吏部尚书，以老致仕。师仲父轩，吏部郎中，尝著
《通鉴纲目前编》。师仲至南京礼部尚书。居益少厉操
行，举万历二十九年进士。授刑部主事。御史曹学程
系狱十年，居益提牢，言：“学程有母，年九十馀，陛下方
以圣母徽号，推恩海内，奈何独靳此一人。”不报。三迁
广平知府。擢山西提学副使、雁门参政。缮治亭障，省
费万计。历按察使，左、右布政使，并在山西。天启二年
入为太仆卿。明年擢右副都御史，巡抚福建。海外红毛夷者，国名“和兰”，自昔不通中土，由大泥、咬𠺕吧二
国通闽商。万历中，奸民引其人据彭湖求市，巡抚徐
学聚令转贩之二国。二国险远，商舍而之吕宋。夷人
疑吕宋邀商舶，攻之。又寇广东香山澳，皆败不敢归
国，复入彭湖求市，且筑城焉。巡抚商周祚拒之，乃屡
肆侵犯。会居益代周祚，贼方犯漳、泉，招日本大泥咬
𠺕吧及海寇李旦等为助。居益使人招旦，说携大泥
咬𠺕吧。贼帅高文律惧，遣使求款，斩之，决策进讨，筑
城镇海港。贼退保风柜，将士逼之，相持二旬。贼穷蹙，
泛舟去。文律拒守，攻擒之，海患乃息。五年迁工部右
侍郎，总督河道。魏忠贤衔居益叙功不及已，格其赏。
给事中黄承昊复论“居益‘倚傍门户，躐跻通显’”，遂削
籍去。闽人诣阙讼之，不听。乃立祠以祀，勒碑于彭湖
及平远台。崇祯元年，起户部右侍郎，总督仓场。陕西
镇缺饷，至三十馀月。居益请以陕赋当输关门者，留
三十万，纾其急。报可。畿辅戒严，居益在通州，为城守
计甚备。会工部尚书张凤翔坐军械不具下吏，四司
郎中瘐死者三，遂召居益代凤翔。未几，试炮而炸。兵
部尚书梁廷栋劾郎中王守履失职，守履惧，诋兵部
郎中王建侯诬己。廷议不如守履言，遂下狱。居益疏
救，帝以为徇私，削籍归。廷杖守履六十，斥为民。寻叙
城守功，复居益冠带。十六年，李自成陷渭南，责南氏
饷一百六十万。企仲年八十三，遇害。贼诱降，居益及
企仲子礼部主事，居业，皆不从。明年正月，贼遣兵拥
之去，加炮烙，二人终不屈，绝食七日而死。